Šoporňa

Šoporňa je obec na Slovensku v okrese Galanta.

Polohopis 
Obec leží na ľavom brehu Váhu, na rozhraní Podunajskej roviny (západná a juhozápadná časť intravilánu) a Podunajskej pahorkatiny (podcelok Nitrianska pahorkatina, časť Nitrianska tabuľa). Západne od obce sa nachádza Vodné dielo Kráľová a niekoľko mŕtvych ramien. 

Severným okrajom obce vedie rýchlostná cesta R1 z Trnavy do Nitry, v trase ktorej prechádza európska cesta 58 a 571. V križovatke v blízkosti obce končí cesta I/62 (smer Sereď) i II/573 (Šoporňa – Šaľa). Najbližším mestom je  severozápadne ležiaca Sereď,  južne je Šaľa a okresné mesto je vzdialené  juhozápadne. Do krajského mesta to je severozápadným smerom .

Dejiny 
Najstaršia písomná zmienka o obci pochádza z roku 1251 pod názvom SUPURNI. V roku 1411 už v dokumentoch nesie názov SOPORNY a v roku 1420 SOPORNOK. V roku 1787 sa spomína ako mestečko s 295 domami a takmer 2 000 obyvateľmi. Vznik vlastnej administratívnej činnosti obce a jej samosprávneho postavenia je zo 17. storočia, zachovaním pečate obce. V pečati je zachovaný symbol — postava Panny Márie s dieťaťom v náručí, žezlom v ľavej ruke a nápisom ŠOPORNA. Heraldicky spracované symboly obce z histórie — erb, vlajku a pečať, obec slávnostne uviedla do užívania 21. septembra 1996.

Kultúra a zaujímavosti

Pamiatky 
 Rímskokatolícky Kostol Panny Márie Snežnej, jednoloďová klasicistická stavba s polygonálnym ukončením presbytéria a vežou tvoriacou súčasť jej hmoty, z roku 1770. Stojí na mieste staršej stavby. Donátormi kostola boli Esterháziovci. Interiér je zaklenutý pruskými klenbami. V interiéri sa nachádza hlavný oltár Panny Márie Snežnej, s mladším oltárnym obrazom, kedže pôvodný bol v 90. rokoch odcudzený. Kazateľnica pochádza z doby vzniku kostola. Fasády sú členené zdvojenými lizénami a oknami s profilovanými šambránami. Priečelie s lizénovými rámami je ukončené trojuholníkovým štítom s tympanónom lemovaným volútami a vázami. Veža je členená lizénovými rámami a ukončená korunnou rímsou s terčíkom s hodinami a ihlancovou helmicou.

 Kaštieľ v časti Štrkovec, dvojpodlažná neoklasicistická stavba na pôdoryse obdĺžnika, z rokov 1860-1870. V súčasnosti tu sídli domov sociálnych služieb. Fasády sú členené trojosovým stredným rizalitom lemovaným pilastrami. Po necitlivých funkčných úpravách stratili fasády svoje tvaroslovie.  

 Kaplnka sv. Anny, neogotická stavba s polygonálnym záverom, z konca 19. storočia. Nachádza sa na námestí v centre obce. Okná sú segmentovo ukončené, priečelie je členené lizénami a nárožnými vežicami. Portál je riešený ako edikula. Priečelie je ukončené trojuholníkovým štítom s vežicou.

 Kaplnka Panny Márie, jednopriestorová neogotická stavba. Nachádza sa v časti Štrkovec. Priečelie kaplnky je lemované dvoma úzkymi štíhlymi vežami s terčíkmi a ihlancovými helmicami. Uprostred sa nachádza portál s lomeným oblúkom a štít s terčíkom.

Referencie

Iné projekty

Externé odkazy 
 Oficiálna stránka obce

 
Obce okresu Galanta